

**GUVERNUL REPUBLICII MOLDOVA**

**DECIZIE PROTOCOLARĂ nr. \_\_\_/2025**

***Extras din procesul-verbal nr. \_ \_\_ (pct. \_\_\_\_)***

***al ședinței Guvernului din \_\_ \_ \_\_\_\_ 2025***

Se aprobă și se prezintă Parlamentului spre examinare proiectul de lege cu privire la organizarea și desfășurarea unor evenimente publice.

**Prim-ministru DORIN RECEAN**

 *Proiect*

**PARLAMENTUL REPUBLICII MOLDOVA**

**LEGE**

**cu privire la organizarea și desfășurarea unor evenimente publice**

Parlamentul adoptă prezenta lege organică.

**Capitolul I**

**DISPOZIȚII GENERALE**

**Articolul 1.** Scopul și obiectul de reglementare

1. Scopul prezentei legi constă în asigurarea unui cadru normativ clar, coerent și predictibil privind organizarea și desfășurarea evenimentelor publice, în vederea:

a) garantării drepturilor și libertăților fundamentale ale persoanelor;

b) prevenirii și reducerii riscurilor care pot afecta ordinea și securitatea publică, viața și sănătatea participanților;

c) promovării unui climat de siguranță și responsabilitate în spațiile publice sau cu acces public, în cadrul procesului de organizare și desfășurare a evenimentelor publice.

1. Prezenta lege reglementează:

a) procedurile de notificare și autorizare a evenimentelor publice;

b) măsurile de securitate și prevenire a riscurilor în cadrul evenimentelor publice;

c) obligațiile organizatorilor, participanților și autorităților publice în cadrul procesului de organizare și desfășurare a evenimentelor publice;

d) mecanismele de prevenire și combatere a faptelor ilegale în cadrul evenimentelor publice.

**Articolul 2.** Domeniul de aplicare

(1) Prezenta lege se aplică următoarelor categorii de evenimente publice:

a) evenimente culturale și artistice;

b) competiții sportive și jocuri sportive;

c) adunări cu caracter religios, sub formă de oficiere a unor servicii divine sau a altor manifestări tradiționale, desfășurate în alte locații decât incintele lăcașurilor de cult;

d) activități de divertisment;

e) evenimente comerciale și expoziționale.

(2) Prezenta lege nu se aplică:

a) întrunirilor reglementate prin Legea nr. 26/2008 privind întrunirile;

b) evenimentelor private, desfășurate în spații publice sau private rezervate integral, destinate activităților familiale (nunți, botezuri, aniversări și manifestări similare), în limita capacității autorizate a spațiului respectiv;

c) activităţilor culturale, artistice, didactice, de instruire ori de divertisment organizate de persoane juridice, care au ca obiect de activitate desfășurarea acestor categorii de evenimente, atunci când aceste activități se desfăşoară în spațiile proprii sau în perimetre închise administrate de respectivele persoane juridice, în limitele capacităţii autorizate şi ale programului public de funcţionare al respectivelor persoane juridice;

d) serviciilor religioase şi adunărilor cu caracter religios desfăşurate în incinta lăcaşurilor de cult, potrivit tradiției religioase a cultului respectiv.

(3) Prezenta lege se aplică inclusiv evenimentelor publice organizate în incinta spațiilor private cu acces public.

**Articolul 3.** Noțiuni principale

În sensul prezentei legi, se definesc următoarele noțiuni:

*control corporal preventiv şi al bagajelor* - măsură cu caracter preventiv, care constă în controlul persoanelor participant, inclusiv corporal și a bunurilor pe care le dețin acestea, , cu utilizarea, după caz, a unor echipamente tehnice fixe/portabile de detectare, în scopul prevenirii introducerii în locul de desfășurare a evenimentului public a obiectelor interzise sau periculoase, care pot pune în pericol viața sau sănătatea persoanelor;

*conducător al forţelor de ordine –* persoana desemnată din cadrul Inspectoratului General de Carabinieri, care execută misiunea de coordonare a acţiunilor forțelor de ordine la asigurarea și restabilirea ordinii publice, pe parcursul desfășurării evenimentului public cu grad de risc mediu sau ridicat;

*eveniment public -* activitate programată și organizată, cu caracter cultural, artistic, sportiv, religios, comercial sau de divertisment, desfășurată într-un spațiu public sau destinat accesului publicului, cu participarea a cel puțin 50 de persoane, indiferent dacă accesul este liber sau condiționat, și care presupune prezența fizică simultană a participanților;

*examinarea mijlocului de transport* – măsură cu caracter preventiv, prin verificarea vizuală, după caz, utilizarea unor echipamente tehnice fixe/portabile de detectare, care se efectuează asupra mijlocului de transport, inclusiv a habitaclului și a portbagajului acestuia, în scopul prevenirii introducerii în locurile de desfășurare a evenimentului public a obiectelor utilizate în calitate de armă, precum și a materialelor care conțin embleme, steaguri, pancarte, simboluri, imagini ori texte cu conținut obscen, discriminatoriu, fascist ori extremist, rasist sau xenofob;

*grad de risc* – nivelul posibilităţii producerii unor fapte îndreptate împotriva ordinii şi securității publice, cu ocazia desfăşurării evenimentului public;

*notificare* – comunicare oficială adresată de către organizator autorității administrației publice locale privind intenția de desfășurare a unui eveniment public, în scopul informării și organizării măsurilor administrative, de ordine și securitate publică publică, care nu necesită autorizare prealabilă;

*obiect utilizat în calitate de armă* – orice obiect care, indiferent de natura, destinația sau proveniența sa, este folosit sau intenționat a fi folosit pentru a cauza daune vieții, integrității corporale sau sănătății persoanei, precum și daune materiale, a tulbura ordinea publică sau a crea stare de pericol pentru participanții la evenimentul public, forțele de ordine ori alte persoane prezente.

*obiecte interzise* - arme şi muniţii de orice fel, obiecte utilizate în calitate de arme, fãclii, torţe, artificii, petarde, materiale explozive, incendiare sau fumigene, dispozitive pentru şocuri electrice, substanţe toxice, halucinogene, iritant lacrimogene ori paralizante, recipiente, corpuri contondente, cuţite, pumnale, castete ori alte asemenea obiecte fabricate sau confecţionate anume pentru tăiere, înțepare ori lovire;

*oficial al evenimentului sportiv* – reprezentant al autorităților naționale sau al organizațiilor internaționale recunoscute de profil sportiv, membru al unei comisii, arbitru, observator, antrenor, preparator fizic, responsabil tehnic, cadru medical (medic, paramedic sau asistent medical) desemnat oficial pentru supravegherea stării de sănătate a sportivilor, ori personal administrativ din cadrul federațiilor sportive, ligilor profesioniste, asociaţiilor sportive sau cluburilor sportive, acreditată sau, după caz, autorizată în funcţia sa;

*opunere de rezistență* – acțiuni fizice de împotrivire a persoanei, cu sau fără utilizarea armei, care se realizează în procesul comiterii actelor de încălcare a ordinii și securității publice și/sau ignorarea dispozițiilor legale ale reprezentanților autorităților publice sau organizatorilor de a înceta acțiunile ilegale;

*organizator* – persoană fizică sau juridică, grupuri de persoane fizice sau juridice, responsabile de organizarea și desfășurarea evenimentului public, în condițiile prezentei legi;

*participant* – orice persoană fizică, care asistă sau participă la evenimentul public;

*punct de comandă* - spaţiu destinat activităţilor de conducere şi coordonare a măsurilor de asigurare şi restabilire a ordinii publice, care permite o bună vizibilitate asupra locului de desfăşurare a evenimentului public;

*punct național de contact privind competițiile* *sportive* – unitate organizaţională din cadrul Inspectoratului General de Carabiniei, care asigurã schimbul de date şi informaţii în vederea realizãrii cooperării naţionale şi internaţionale cu privire la evenimentele sportive;

*responsabil de ordine şi securitate publică* - persoană desemnată în mod special de către organizator, care asigură coordonarea dispozitivului realizat de către personalul de ordine şi securitate publică şi relaţionarea cu forţele de ordine din subordinea Ministerului Afacerilor Interne şi cu reprezentanţii altor autorităţi/instituţii publice, care contribuie la desfăşurarea în bune condiţii a competiţiei sportive sau a jocului sportiv;

*spațiu privat cu acces public* – orice spațiu aflat în proprietatea sau posesia unei persoane fizice ori juridice de drept privat, în care accesul publicului este permis în mod liber, condiționat sau controlat, în scopuri comerciale, culturale, recreative, religioase sau de altă natură, fără a fi destinat exclusiv unui cerc restrâns de persoane;

*asistent de securitate (steward de securitate)* – persoană abilitată în sensul Legii nr. 283/2003 privind activitatea particulară de detectiv și de pază, care are calitatea de gardian în cadrul unei organizații de pază și a absolvit un curs de pregătire specială, în modul stabilit de legislație, contractată de către organizatorul evenimentului public, care acționează în scopul sprijinirii măsurilor de ordine și siguranță publică, prin activități de asistență, informare, monitorizare și prevenire a incidentelor în rândul participanților, colaborează cu forțele de ordine și cu personalul de pază particulară, în limitele competențelor stabilite de organizator și în conformitate cu planul de securitate al evenimentului.

 *sistarea evenimentului public -* reprezintă o măsură excepțională, care constă în suspendarea sau încetarea imediată a evenimentului public, care este folosită doar în situații extreme, atunci când alte măsuri nu sunt suficiente și eficiente pentru asigurarea desfăşurării evenimentului public în mod pașnic;

*zonă imediatã locului de desfãşurare a evenimentului public* - spaţiul cuprins între aliniamentul punctelor unde se efectueazã controlul documentelor de acces şi limita exterioarã a locului de desfăşurare a evenimentului public;

*zonă apropiată locului de desfășurare a evenimentului public* – spațiul situat dincolo de limita exterioară a zonei imediate a evenimentului, care include perimetrul adiacent acestuia, precum și străzile, aleile sau piețele publice adiacente aflate la o distanță de până la 100 de metri față de locul de desfășurare a evenimentului public, în care pot fi exercitate măsuri de siguranță, ordine și securitate publică, control și intervenție, în funcție de gradul de risc al evenimentului.

**Articolul 4.** Principii de bază

Prezenta lege se aplică cu respectarea următoarelor principii de bază:

a) proporționalității – măsurile stabilite de autoritățile publice și obligațiile impuse organizatorilor trebuie să fie adecvate, necesare și proporționale cu scopul urmărit, având în vedere gradul de risc asociat fiecărui eveniment public;

b) nediscriminării – dreptul de a organiza și de a participa la evenimente publice este garantat tuturor persoanelor, fără discriminare pe criterii de rasă, naționalitate, origine etnică, limbă, religie, sex, opinie, apartenență politică, avere, origine socială, dizabilitate sau orice alt criteriu prevăzut de lege;

c)legalității – orice măsură de reglementare, condiționare sau restricție privind organizarea sau desfășurarea evenimentelor publice se aplică exclusiv în temeiul și în conformitate cu prevederile legale;

d) prezumției în favoarea desfășurării evenimentelor publice – autoritățile publice competente interpretează orice dubiu privind aplicarea prezentei legi în sensul favorizării desfășurării evenimentului public, cu excepția cazurilor în care există riscuri reale și obiective la adresa ordinii, securității publice sau a altor drepturi fundamentale;

e) transparenței decizionale – autoritățile competente adoptă deciziile și măsurile necesare pentru organizarea și desfășurarea evenimentelor publice într-un mod motivat, clar și accesibil, asigurând informarea în timp util a organizatorilor și a celorlalte părți interesate.

**Articolul 5.** Evenimentele publice interzise

Sunt interzise evenimentele publice, prin care se urmăreşte:

1. chemarea la acțiuni militare de agresiune;
2. instigarea la acțiuni violente sau la discriminare pe motive de prejudecată;
3. chemarea la subminarea securităţii naţionale sau a integrității teritoriale a Republicii Moldova;
4. comiterea sau instigarea la comiterea contravențiilor și/sau infracțiunilor care pot pune în pericol viața, integritatea corporală, sănătatea sau ordinea și securitatea publică.

**CAPITOLUL II**

**ORGANIZAREA EVENIMENTELOR PUBLICE**

**Articolul 6.** Locul, ora și durata evenimentelor publice

1. Evenimentele publice pot fi organizate și desfășurate în spații publice sau private, în locații aprobate de autoritățile administrației publice locale, care trebuie să asigure siguranța participanților, să respecte normele de igienă și să prevină orice risc de perturbare a ordinii și securității publice.
2. Evenimentul public se desfășoară la data, ora și locul indicat în notificare.
3. Administrația publică locală poate declara închis temporar accesul publicului în anumite locuri care, în mod obișnuit, sunt deschise accesului nelimitat al tuturor persoanelor, în cazul desfășurării unor acțiuni oficiale, cu condiția ca acestea să fie planificate anterior și să fie confirmate prin documente.
4. Evenimentele organizate în spațiile publice, se desfășoară între orele 07.00-23.00, cu excepția sărbătorilor naționale sau tradiționale, evenimentelor religioase, precum și activități culturale de amploare în care autoritatea administrației publice locale prin consultare cu Inspectoratul General de Carabinieri poate permite prelungirea orei de începere sau finalizare, în funcție de necesitățile organizatorilor.

 (5) În cazul competițiilor sportive și jocurilor sportive, locul și durata evenimentului poate varia in funcție de amploarea acestuia, regulile și condițiile stabilite de organizatori. Aceste evenimente publice se desfășoară cu respectarea orarului stabilit de organizatori, având în vedere necesitățile particulare ale fiecărei competiții sportive.

**Articolul 7.** Echipamente utilizate la evenimentele publice

1. În timpul desfășurării evenimentului public, pot fi utilizate orice mijloace grafice sau sonore de amplificare a sunetului, cu respectarea limitelor admise de poluare fonică, precum și alte obiecte specifice unui eveniment public.
2. Pentru desfășurarea evenimentului public pot fi montate construcții temporare, organizatorul fiind obligat să ia măsurile necesare pentru a nu crea inconveniențe disproporționate participanților sau trecătorilor și pentru a nu provoca pagube mediului.
3. Organizatorul evenimentului public asigură demontarea acestor construcții temporare în termen de 48 ore din momentul încheierii evenimentului. În cazul construcțiilor de mari dimensiuni sau al unor circumstanțe obiective justificate, organizatorul poate solicita prelungirea termenului de demontare, cu condiția informării autorității administrației publice locale competente cu cel puțin 12 ore înainte de expirarea termenului inițial, iar lucrările de demontare nu împiedică circulația pietonilor, accesul publicului și nu afectează siguranța circulației rutiere.
4. În cadrul evenimentelor publice este interzisă utilizarea, distribuirea sau comercializarea articolelor și produselor pirotehnice, inclusiv petarde, artificii, fumigene și alte produse similare, indiferent de tipul sau categoria acestora, cu excepția cazurilor lansării focurilor de artificii cu ocazia unor evenimente de interes local, naţional sau internaţional sub supravegherea persoanelor abilitate în acest sens și în condiții autorizate de autoritățile competente.

**Articolul 8.** Notificarea privind desfășurarea evenimentului public

1. Organizatorul evenimentului public, notifică oficial autoritatea administrației publice locale, privind intenția de a organiza un eveniment public, printr-o notificare prealabilă, cu cel puțin 5 zile înainte de data desfășurării evenimentului. Notificarea prealabilă se depune fizic sau online, la autoritatea administrației publice locale de la locul de desfășurare a evenimentului, conform modelului din anexă.
2. În cazul în care evenimentul public este planificat într-un spațiu privat cu acces public sau perimetru aflat în administrarea unei persoane juridice, notificarea este valabilă doar dacă este însoțită de acordul în scris al proprietarului sau al deținătorului dreptului de folosință ori de un document care atestă acest drept.
3. După recepționarea notificării privind desfășurarea evenimentului public, autoritatea administrației publice locale este obligată să înregistreze imediat notificarea, iar la solicitarea organizatorului evenimentului public este obligată să-i confirme în scris, prin aceleași mijloace, data și numărul de înregistrare a notificării.
4. Autoritatea administrației publice locale notificată, informează în timp de 24 de ore de la data înregistrării notificării prealabile, Inspectoratul General de Carabinieri, în vederea pregătirii măsurilor de asigurare a ordinii și securității publice.
5. În termen de 48 ore de la recepționarea notificării indicate la alin. (3), Inspectoratul General de Carabinieri evaluează gradul de risc al evenimentului public. În cazul în care evenimentul prezintă risc mediu sau ridicat, Inspectoratului General de Carabinieri organizează o ședință de lucru preparatorie, cu participarea autorității administrației publice locale, organizatorului evenimentului și după caz, reprezentanții altor autorități interesate, în vederea elaborării unui plan de securitate în care să fie stabilite măsurile necesare de protecție a participanților.
6. În cazul în care Inspectoratul General de Carabinieri evaluează evenimentul cu grad de risc scăzut sau fără grad de risc, autoritatea administrației publice locale, în termen de 48 ore de la recepționarea informației poate dispune organizarea unei ședințe preparatorii, la care participă în mod obligatoriu organizatorii evenimentului și după caz, conform necesităților, reprezentanții forțelor de ordine din subordinea Ministerului Afacerilor Interne și altor autorități interesate, unde se vor stabili măsurile necesare pentru buna desfășurare a evenimentului public.
7. În cazul în care evenimentul public presupune un impact semnificativ asupra traficului rutier, precum şi a infrastructurii urbane, autoritatea administrației publice locale va coordona măsurile de protecție și alternative de transport, cu organizatorii şi autoritățile competente în domeniul administrării drumurilor.
8. Organizatorii evenimentelor publice sunt obligați să notifice autoritatea administrației publice locale cu cel mult 72 de ore până la data preconizată a evenimentului despre orice situaţie care presupune modificări la programul evenimentului, pentru a fi operate, după caz modificările de rigoare.
9. Dacă organizatorul renunță la desfășurarea evenimentului public, acesta notifică imediat autoritatea administrației publice locale, care, la rândul ei, informează forțele de ordine din subordinea Ministerului Afacerilor Interne.
10. În cazul în care pentru aceași dată, același loc și același interval de timp au fost depuse mai multe notificări prealabile, autoritatea administrației publice locale acordă prioritate la desfășurarea evenimentului public, pentru care organizatorul a depus primul notificarea, în baza unei decizii motivate în mod expres și care este adusă la cunoștința părților interesate. Decizia de acordare a priorității poate fi supusă contestării în condițiile Codului administrativ.
11. În cazul în care evenimentul public este planificat şi organizat de către autoritățile/instituţiile publice, iar data, locul şi ora desfăşurării coincide cu alte evenimente publice notificate prealabil, autoritatea administrației publice locale poate acorda prioritate la desfăşurarea evenimentului public planificat de către autoritățile/instituțiile publice, numai în cazul în care evenimentul public urmărește un scop de interes public, cu relevanță locală, regională sau națională, precum și în lipsa unor alternative de reamplasare rezonabilă, în baza unei decizii motivate în mod expres și care este adusă la cunoștința părților interesate. Decizia de acordare a priorității poate fi supusă contestării în condițiile Codului administrativ.
12. În situația în care pentru aceași dată, același loc și interval de timp se depune atât o notificare prealabilă pentru un eveniment public reglementat de prezenta lege, cât și o declarație prealabilă pentru o întrunire reglementată de Legea nr. 26/2008 privind întrunirile, prioritate la desfășurarea acesteia are organizatorul care a depus-o primul.
13. Prin derogare de la alin. (1), nu sunt supuse obligației de notificare prealabilă evenimentele publice la care numărul estimativ al participanților este mai mic de 50 de persoane, cu excepția cazurilor în care natura evenimentului, locația, sau alți factori relevanți determină riscuri evidente pentru ordinea și securitatea publică, siguranța persoanelor sau a bunurilor. În aceste situații, autoritatea administrației publice locale poate solicita notificarea în condițiile prezentei legi.

**Articolul 9.** Punct național de contact privind competițiile sportive

1. În cadrul Inspectoratului General de Carabinieri se instituie punctul național de contact privind competițiile sportive.
2. Regulamentul de organizare și funcționare a punctului național de contact privind competițiile sportive se aprobă de Comandantul general al Inspectoratului General de Carabinieri.

**CAPITOLUL III**

**DESFĂȘURAREA EVENIMENTELOR PUBLICE**

**Articolul 10.** Modul de desfășurare a evenimentelor publice

1. Evenimentele publice se desfășoară doar în mod pașnic.
2. În timpul desfășurării evenimentului public, organizatorul are obligația de a asigura caracterul pașnic al evenimentului public și de a întreprinde toate măsurile pentru accesul la clădirile din proximitatea locului de desfășurare a evenimentului public, precum și de a întreprinde toate măsurile legale pentru a asigura ordinea și securitatea publică.
3. Condițiile de acces ale participanților la competiții sportive desfășurate în complexe sportive, arene, stadioane sportive, săli sportive ori spații comerciale amenajate sunt stabilite de organizatori.
4. Organizatorii evenimentelor publice cooperează cu forțele de ordine din subordinea Ministerului Afacerilor Interne pentru asigurarea protecției și siguranței participanților la evenimentul public și au obligaţia de a lua măsuri pentru prevenirea şi înlăturarea oricăror incidente ce se pot produce la locul de desfășurare a evenimentului public, înainte, pe timpul şi după finalizarea acestuia.
5. Asigurarea și restabilirea ordinii și securității publice pe raza administrativ-teritorială a locului în care se desfăşoară evenimentul public se realizează, potrivit competenţelor, de către forțele de ordine din subordinea Ministerului Afacerilor Interne, în funcție de gradul de risc al evenimentului public.

**Articolul 11.** Obligațiile organizatorului evenimentului public

1. Organizatorul unui eveniment public este obligat, în toate cazurile:
2. să stabilească persoana responsabilă de contact pentru autoritățile competente și coordonarea desfășurării evenimentului public;
3. să informeze publicul privind regulile de conduită și siguranță în timpul desfășurării evenimentului public;
4. să asigure respectarea normelor legale privind sănătatea publică, protecția mediului, ordinea și securitatea publică la locul de desfășurare a evenimentului public;
5. să asigure respectarea măsurilor de igienă, atât prin instalarea blocurilor sanitare mobile, coșurilor de gunoi și altor obiecte de igienă, cât și salubrizarea teritoriului după finalizarea evenimentului public;
6. să asigure accesul și evacuarea corespunzătoare pentru participanții la evenimentul public;
7. să respecte procedura stabilită în şedinţa cu autoritatea administrației publice locale și să desfășoare evenimentul public doar în forma, locul și în termenul indicat în notificare, fără a admite abateri de la acestea;
8. să respecte cerinţele stabilite de autoritatea administrației publice locale și forțele de ordine din subordinea Ministerului Afacerilor Interne, în cadrul ședinței de lucru desfășurate potrivit art. 8 alin. (5) și (6), privind organizarea corespunzătoare a evenimentului public;
9. să sisteze evenimentul public atunci când constată că au fost încălcate prevederile art. 5, precum și în cazul apariției unor circumstanțe imprevizibile sau riscuri iminente constatate de autoritățile competente, care pot genera perturbarea gravă a ordinii și securității publice ori pun în pericol viața sau sănătatea participanților, inclusiv la solicitarea reprezentantului autorității administrației publice locale.
10. să se asigure că distribuirea produselor alimentare și a băuturilor a căror comercializare este permisă, se face doar în veselă de unică folosință biodegradabilă. Este permisă comercializarea băuturilor în ambalaje PET, CAN sau sticlă, cu respectarea normelor de siguranță și igienă în vigoare;
11. să respecte regimul legal privind comercializarea și consumul băuturilor alcoolice la locul desfășurării evenimentului public, asigurându-se că acestea au loc doar în condițiile și cu respectarea restricțiilor prevăzute de legislație;
12. să poarte responsabilitate pentru organizarea și desfășurarea evenimentului public și securitatea participanților.
13. Pentru evenimentele publice încadrate ca fiind cu risc mediu sau ridicat, potrivit clasificării prevăzute la art. 14 alin. (1), suplimentar obligațiilor prevăzute la alin. (1), oraganizatorul este obligat:
14. să informeze cel puţin cu 24 ore de la începerea evenimentului, autoritatea administrației publice locale şi forțele de ordine din subordinea Ministerului Afacerilor Interne despre toate măsurile necesare întreprinse pentru buna desfăşurare a evenimentului public;
15. să depună un plan de gestionare a securității participanților la evenimentul public, la solicitarea autorităților administrației publice locale;
16. să contracteze serviciile particulare de pază pentru asigurarea securității în cadrul evenimentului public;
17. să asigure, în funcție de specificul evenimentului public, utilizarea unor echipamente tehnice fixe şi/sau portabile de detectare sau alte mijloace rezonabile de control, prin intermediul personalului agenției de pază contractate, pentru efectuarea controlului corporal preventiv şi al bagajelor persoanelor ce intenționează să participe la evenimentele publice;
18. să asigure un loc special amenajat pentru depozitarea obiectelor ridicate în rezultatul efectuării controlului corporal prevenitiv și al bagajelor, precum și al examinării mijlocului de transport;
19. să delimiteze spațiul de desfășurare a evenimentului public prin semne distinctive și vizibile, după caz prin instalarea unor garduri;
20. să coopereze cu forțelor de ordine din subordinea Ministerului Afacerilor Interne, pentru identificarea și gestionarea situațiilor care pot tulbura ordinea și securitatea publică;
21. să asigure asistența medicală de urgență participanților la evenimentul public și să asigure respectarea măsurilor de apărare împotriva incendiilor, asigurând cu mijloace de stingere a incendiilor în cantități necesare;
22. să afișeze în locuri vizibile, informații necesare referitoare la materialele sau obiectele care sunt interzise de a fi introduse la evenimentul public, locurile de amplasare a blocurilor sanitare, a unităților de asistență medicală primară, regulile ce trebuie respectate la evenimentele publice și alte informații;
23. să coopereze cu reprezentanții autorităţilor administrației publice locale și forţelor de ordine din subordinea Ministerului Afacerilor Interne, în vederea asigurării bunei desfășurări a evenimentului public;
24. în coordonare cu conducătorul forțelor de ordine din subordinea Ministerului Afacerilor Interne, să permită accesul în locul de desfășurare a evenimentului public, a efectivelor forțelor de ordine din subordinea Ministerului Afacerilor Interne în ţinută civilă, pentru desfăşurarea activităţilor de monitorizare a modului de comportare a participanților/spectatorilor;
25. În cazul evenimentelor publice cu caracter sportiv încadrate ca fiind cu risc mediu sau ridicat, suplimentar obligațiilor prevăzute la alin. (1), oraganizatorul este obligat:
26. să efectueze, prin personalul de pază particulară contractat şi, după caz, cu forţele de ordine din subordinea Ministerului Afacerilor Interne, înainte de efectuarea accesului spectatorilor, un control amănunţit al locului desfășurării evenimentului sportiv, pentru descoperirea şi îndepărtarea oricăror obiecte sau materiale interzise;
27. să asigure contractarea asistenților de securitate (stewardzilor de securitate), pentru activităţi de asistenţă, informare, monitorizare și prevenire a incidentelor în rândul participanților, întru buna desfăşurare a evenimentului sportiv;
28. să stabilească traseele de afluire și defluire a participanților și să ia măsuri ca ocuparea spațiilor destinate desfășurării evenimentului sportiv să aibă loc cu puțin timp înainte de ora începerii activităților, iar părăsirea lor să se facă imediat după finalizarea evenimentului;
29. să asigure arenele sportive, încăperile destinate desfășurării evenimentului sportiv cu sisteme eficiente de comunicare cu publicul;
30. să amenajeze și să pună la dispoziţia lor un punct de comandă, la solicitarea forțelor de ordine din subordinea Ministerului Afacerilor Interne, precum și să asigure înregistrarea și supravegherea video a comportamentului participanţilor în tribunele și în zona punctelor de acces ale stadionului sau arenei sportive dotate cu sisteme de supraveghere video, pe timpul desfășurării evenimentului sportiv, cu punerea la dispoziția forțelor de ordine din subordinea Ministerului Afacerilor Interne a înregistrărilor video efectuate. În punctul de comandă, organizatorul va asigura prezența responsabilului de ordine şi siguranţă care va facilita comunicarea dintre conducătorul forţelor de ordine din subordinea Ministerului Afacerilor Interne și serviciul particulară de pază;
31. să permită accesul gratuit în tribunele stadionului, arenei, complexului sportiv unde are loc evenimentul, la solicitarea forțelor de ordine din subordinea Ministerului Afacerilor Interne, al efectivului desemnat de carabinieri și/sau polițiști, în scopul exclusiv al desfășurării activităţilor de monitorizare a modului de comportare a spectatorilor, în conformitate cu planul de securitate al evenimentului;
32. să interzică amplasarea bannerelor sau a altor mijloace de publicitate vizuală pe gardul care delimitează suprafața de joc de tribună sau în orice alte locuri care împiedică fie buna vizibilitate, fie asigurarea unei intervenții oportune, în caz de necesitate;
33. să asigure separarea grupurilor de suporteri rivali care participă la evenimentul sportiv, în vederea excluderii incidentelor violente;
34. să interzică sub orice formă comercializarea, distribuirea sau consumul băuturilor alcoolice sau altor substanțe interzise la locul de desfășurare a evenimentului sportiv, cu excepțiile prevăzute de cadrul normativ;
35. să interzică accesul la locul de desfășurare a evenimentului sportiv a persoanelor care dețin obiecte interzise, precum și a persoanelor care sunt în stare de ebrietate.

**Articolul 12.** Obligațiile participanților la evenimentele publice

Participanții la un eveniment public au următoarele obligații:

1. să respecte recomandările organizatorului sau reprezentanților acestora, a angajaților serviciilor particulară de pază, reprezentantului autorității administrației publice locale și a forțelor de ordine din subordinea Ministerului Afacerilor Interne;
2. să părăsească imediat locul desfășurării evenimentului public, în cazul în care au fost avertizați de către organizator, reprezentanții acestuia sau reprezentanții forțelor de ordine din subordinea Ministerului Afacerilor Interne;
3. să își descopere fața la cerința legală a forțelor de ordine din subordinea Ministerului Afacerilor Interne, exclusiv în scopul identificării, în cazul utilizării articolelor de îmbrăcăminte sau alte accesorii ce împiedică identificarea clară a acestora;
4. să accepte controlul corporal preventiv şi al bagajelor, a mijlocului de transport efectuat de către angajații serviciilor particulară de pază și/sau a forțelor de ordine, în conformitate cu legislația;
5. să prezinte spre verificare documentele de acces și, după caz, actele de identitate, materialele vizuale aflate asupra lor (bannere, lozinci, steaguri) la solicitarea angajaților serviciilor particulare de pază şi/sau a forţelor de ordine din subordinea Ministerului Afacerilor Interne;
6. să nu creeze obstacole pentru circulația liberă pe drumurile publice, în cazul în care nu se oferă trasee alternative, stabilite și comunicate până la eveniment funcţionarea instituţiilor publice sau private, instituțiilor medico-sanitare, instituțiilor de învăţământ, instituțiilor de cultură şi unităţilor comerciale.

**Articolul 13.** Obligaţiile autorităţii administraţiei publice locale

Autorităţile administraţiei publice locale sunt obligate:

1. să creeze toate condiţiile pentru desfăşurarea paşnică a evenimentului public;
2. să desemneze un responsabil și să asigure prezența acestuia la evenimentele publice cu grad mediu de risc și grad ridicat de risc, din momentul începerii și până la finalizarea acestuia, după caz prin participarea acestuia în cadrul punctului de comandă pus la dispoziția forțelor de ordine din subordinea Ministerului Afacerilor Interne de către organizator;
3. să monitorizeze desfășurarea evenimentului public și, în cazul în care au loc acţiuni prin care se încalcă prevederile art. 5, să solicite organizatorului întreprinderea măsurilor necesare de corectare a comportamentului, inclusiv somarea participanților să înceteze comportamentele ilegale sau cele care perturbează buna desfășurare a evenimentului public.
4. în cazul în care măsurile prevăzute la lit. c) nu sunt suficiente și evenimentul public continuă să genereze riscuri pentru ordinea și siguranța publică, reprezentantul autorităţii administraţiei publice locale responsabil de desfășurarea legală a evenimentului public, cere organizatorului sistarea imediată a evenimentului public.

**Articolul 14.** Asigurarea și restabilirea ordinii publice la evenimentele publice

1. După gradul de risc, evenimentele publice se clasifică în:

a) evenimentele publice fără grad de risc;

b) evenimentele publice cu grad scăzut de risc;

c) evenimentele publice cu grad mediu de risc;

d) evenimentele publice cu grad ridicat de risc.

1. Criteriile de evaluare a riscului pentru ordinea și securitatea publică și modalitatea de determinare a gradului de risc al evenimentului public, se stabilesc prin ordinul ministrului afacerilor interne.
2. Gradul de risc al evenimentului public este stabilit de Inspectoratul General de Carabinieri, după caz discutat în cadrul ședinței desfășurate în condițiile art. 8 alin. (5) și (6).
3. În cazul evenimentelor publice fără grad de risc și cu grad scăzut de risc, forțele de ordine din subordinea Ministerului Afacerilor Interne vor monitoriza desfășurarea acestora prin dispozitivul curent de menținere a ordinii și securității publice.
4. În cazul evenimentelor publice cu grad mediu de risc și grad ridicat de risc, sub coordonarea operativă a Inspectoratului General de Carabinieri, se vor desfășura activitățile de asigurare și restabilire a ordinii și securității publice de către forțele de ordine din subordinea Ministerului Afacerilor Interne.
5. În situația în care, în timpul evenimentului public, unii participanţi nu respectă obligațiile menționate la art. 12, organizatorul, în caz de necesitate, prin reprezentanții serviciilor particulare de pază sau prin forțele de ordine din subordinea Ministerului Afacerilor Interne prezente la evenimentul public, îi îndepărtează pe aceștia.

**Articolul 15.** Dispersarea participanților și restabilirea ordinii și securității publice la evenimentele publice

1. Dispersarea participanților la evenimentul public constituie o măsură excepțională, aplicabilă numai în situațiile în care desfășurarea evenimentului:

a) este însoțită de acte de violență fizică sau distrugerea bunurilor;

b) este grav tulburată prin fapte repetate ce pun în pericol viața, integritatea sau securitatea participanților ori a ordinii și securității publice;

c) are loc cu încălcarea prevederilor art. 5 și măsurile corective luate de organizator nu au avut efect.

1. În oricare dintre situațiile prevăzute la alin. (1), reprezentantul autorității administrației publice locale, în baza evaluării circumstanțelor de fapt și a gradului de risc pentru ordinea și securitatea publică, poate solicita conducătorului forțelor de ordine inițierea procedurii de dispersare.
2. În absența unei solicitări exprese din partea reprezentantului autorității administrației publice locale, conducătorul forțelor de ordine dispune măsura de dispersare, din oficiu, în cazuri de urgență, doar dacă:

a) există un pericol iminent și grav pentru ordinea și securitatea publică;

b) nu mai este posibilă contactarea autorității administrației publice locale în timp util;

c) se impune o reacție operativă pentru prevenirea escaladării violenței sau protejarea vieții.

1. În caz de violență fizică asupra forțelor de ordine din subordinea Ministerului Afacerilor Interne, conducătorul forțelor de ordine adoptă imediat măsuri de restabilire a ordinii și securității publice și dispersarea persoanelor implicate, cu respectarea principiilor legalității, necesității și proporționalității.
2. Orice măsură de dispersare se efectuează după ce participanții au fost somați în mod repetat să înceteze faptele ilegale și să părăsească locul evenimentului public. Somațiile se formulează public, în mod clar, și se înregistrează audio-video, dacă este posibil, indicând motivul, durata și consecințele nerespectării acestora.
3. Intervenția forțelor de ordine din subordinea Ministerului Afacerilor Interne se realizează în conformitate cu prevederile Legii nr.218/2012 privind modul de aplicare a forţei fizice, a mijloacelor speciale şi a armelor de foc, precum și a procedurilor operaționale aprobate de către ministrul afacerilor interne.

**Capitolul IV**

**DISPOZIȚII FINALE**

**Articolul 18.** Dispoziții finale

(1) Prezenta lege intră în vigoare la expirarea a 6 luni de la data publicării în Monitorul Oficial al Republicii Moldova.

(2) Guvernul, în termen de 6 luni de la data intrării în vigoare a prezentei legi, va aduce în concordanță actele sale normative cu prezenta lege.

**Capitolul V**

**MODIFICAREA CODULUI CONTRAVENȚIONAL**

**Articolul 19.** Modificarea Codului contravențional

1. Codul contravențional al Republicii Moldova nr. 218/2008 (republicat în Monitorul Oficial al Republicii Moldova, 2017, nr. 78–84, art. 100), cu modificările ulterioare, se modifică după cum urmează:
2. La articolul 67:
	1. titlul se completează cu cuvintele „sau evenimentele publice”;
	2. la alineatul (1):

1.2.1 după cuvântul „întrunirii” se completează cu cuvintele „sau evenimentului public”;

1.2.2. cuvintele ,,declarației prealabile” se substituie cu textul ,, ,,declarației prealabile/notificării prealabile”;

1.3. la aliniatul (11), cuvintele ,,declarației prealabile” se substituie cu textul ,, ,,declarației prealabile/notificării prealabile”;

1.4. la alineatul (2), după cuvântul „întrunirilor” se completează cu cuvintele „sau evenimentelor publice”;

1.5. la alineatul (3), după cuvântul „întrunirii” se completează cu cuvintele „sau a evenimentului public, precum și de către participanții la acestea”;

1.6. se completează cu alineatul (31), cu următorul cuprins:

„(31) Neîndeplinirea de către reprezentantul administrației publice locale responsabil de monitorizarea desfășurării legale a întrunirii sau evenimentului public, a obligațiilor prevăzute de lege

se sancționează cu amendă de la 6 la 12 unităţi convenţionale.”;

1.7. la alineatul (4), după cuvântul „întrunire” se completează cu cuvintele „sau la evenimentul public”;

1.8. la alineatul (4¹), după cuvântul „întrunire” se completează cu cuvintele „sau la evenimentul public”;

1.9. la alineatul (5), după cuvântul „întrunirii” se completează cu cuvintele „sau a evenimentului public”.

1. La articolul 400 alin. (41), după textul ,,prevăzute la art. ” se completează cu textul ,, 67, ”.

**PREȘEDINTELE PARLAMENTULUI**

 *Anexă*

*Model de notificare*

**NOTIFICARE**

**privind desfășurarea unui eveniment public**
(se completează și se depune la autoritatea administrației publice locale competentă)

**I. Date privind organizatorul evenimentului public:**

1. **Denumirea organizatorului**: (nume persoană fizică sau denumire persoană juridică)
2. **Codul de identificare**: (IDNO/CNP)
3. **Adresa sediului/domiciliului**:
4. **Telefon de contact**:
5. **Adresă de e-mail**:
6. **Reprezentant desemnat (nume, prenume)**:
7. **Telefon de contact al reprezentantului**:

**II. Date privind evenimentul public notificat:**

1. **Denumirea evenimentului**:
2. **Categoria evenimentului**:
☐ Cultural-artistic
☐ Religios
☐ Sportiv
☐ Comercial

☐ Expozițional
☐ De divertisment
☐ Alt tip (specificați): \_\_\_\_\_\_\_\_\_\_\_

1. **Locul desfășurării**: (adresă exactă, inclusiv denumirea spațiului public/privat)
2. **Data și ora începerii**:
3. **Data și ora încheierii**:
4. **Numărul estimat de participanți**:
5. **Descriere succintă a activităților planificate**:
6. **Mijloace tehnice utilizate** (sisteme de sunet, lumini, ecrane etc.):
7. **Solicitare de restricționare temporară a traficului pietonal/rutier (dacă este cazul)**:
☐ Da ☐ Nu
(Se anexează schiță cu perimetrul afectat)

**III. Măsuri de asigurare a bunei desfășurări a evenimentului:**

1. **Servicii de pază contractate (dacă este cazul)**:
2. **Responsabil de securitate (nume, telefon):**
3. **Măsuri privind igiena, curățenia, gestionarea deșeurilor**:
4. **Alte măsuri relevante (opțional)**:

**IV. Anexe la notificare (obligatorii):**

☐ Copie după actul de identitate/actul de înregistrare al organizatorului
☐ Acordul scris al proprietarului/administratorului spațiului (pentru spații private)
☐ Schiță cu perimetrul afectat
☐ Alte documente justificative relevante

**Data depunerii**: \_\_\_\_\_\_\_\_\_\_\_\_\_\_
**Semnătura organizatorului**: \_\_\_\_\_\_\_\_\_\_\_\_\_\_\_\_\_\_\_\_\_\_